khistorydata/jeongjo-sjw-relations huggingface dataset:
정조 21년
丁巳六月十八日辰時上御便殿時原任大臣閣臣入侍時行左承旨洪仁浩記事官金履永記注官金良倜記事官吳泰曾領府事洪樂性左議政蔡濟恭領敦寧金履素右議政李秉模一提學鄭民始二提學沈煥之原任直提學徐浩修金載瓚徐龍輔鄭大容直提學李晩秀檢校直閣金勉柱原任直閣尹行恁南公轍金祖淳李始源檢校待敎沈象奎徐有榘原任待敎李存秀以次進伏訖樂性等曰日氣漸熱聖體候若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰元子宮講學日富又當此慶會之辰臣等不勝欣忭矣上曰今已了讀小學三卷今日則曉而起大有喜樂之意矣今玆慶辰設宴宜豐而六月閏朔旣不常有來月此日又當有稱觥之擧故仰體慈宮從約之至意不敢張大略設數器卿等共嘗而退可也上敎樂性曰卿之行步比前差勝矣頃聞出遊江榭留得幾日而何當更出耶樂性曰不但留連之便適終不如恒處且携印來往未知於古有例終難頻出而久淹矣上曰向日傳敎亦有鑑湖綠野之語而筋力苟可逮也卿今不遊而何秉模曰臣向伏見下敎於嶺伯者實不勝萬萬惶悚矣蓋臣於向日旣不能的知某人之當否深覈治績之能拙不敢指名仰達不過懸空泛說薄有警咳而止矣及承下敎大覺文字之糢糊慙恧無地矣上曰予則出於無間之義卿何深引若是也濟恭曰嶺伯事萬萬未安嶺南地方千里其州七十而最初到任一竝平等褒貶不明誠是不善爲之事矣嶺南士氣之積也簿牒之繁也非如關西伯之只尊體貌訟簡易治當世矜式之人雖難遽得而嘗爲人所款服者然後可以憚壓一方矣秉模曰安岳郡守李始源以本郡還稷作錢上納事陳達蒙允此實出於事屬民隱無願不遂之聖念而第念還穀作錢本非經法間因諸道陳弊廟堂或有稟施者而以守令而直爲仰請揆以事體所損非細該郡守李始源從重推考原擧條勿施關問道臣移轉移貿或從他變通間具意見狀聞後稟處何如上曰依爲之出擧條濟恭曰華城城池今已告完矣但念有城而無修城之具則此與無城同必得公貨準十萬之數然後庶可有隨時方便之道而第京外公貨見方無積貯處必分定京外各營俾無偏苦之弊然後事得以濟而無生得別弊之慮矣俄者右相以安岳稷還作錢擧條勿施之意陳達蒙允廟堂之論誠爲得體而稷還之爲安岳之弊臣亦知之畢竟旣不可不變通則以常平會錄及留庫條合一萬八千三百八十六石竝付華城嶺南之華山築城條還米一萬一千七百餘石內各邑所在條廣留纔已請得左兵營所在五千餘石前道臣旣以待秋區處陳達出擧條其所區處歸之華城則在嶺民可以除弊於華城可以有補此外嶺南南倉錢二萬兩及前道臣自備錢一萬兩漕倉錢二萬兩箕營別備錢一萬兩御營禁衛兩營會外錢各五千兩劃給華城使之從便區處則大城府庶無日後疎虞之慮此是爲國家長遠之謀不可以玩愒以度故名目雖似煩屑不得不仰陳矣上曰依爲之出擧條濟恭曰日前勳府堂上李敬一送言於臣以爲勳府只有單堂上不特凡事苟簡貶坐亦無以行頃大臣陳達筵席堂上一員方可差出云貶坐則雖已過時府中事亦係可念勳臣嫡長今無可以承襲者獨有前同知朴宗珪爲親功臣嫡孫故敢此仰達矣上曰依爲之出擧條上命退諸臣以次退出
정조 21년
丁巳六月十八日申時上御便殿科次入侍時行左承旨洪仁浩左副承旨李勉兢記事官金履永記注官金良倜記事官吳泰曾試官一提學鄭民始弘文提學閔鍾顯二提學沈煥之以次進伏訖上曰直提學以上試官加差直閣及入直兵曹郞廳抄啓文臣對讀官加差出榻敎原任直提學徐龍輔鄭大容直提學李晩秀檢校直閣金勉柱原任直閣南公轍金祖淳李始源檢校待敎沈象奎徐有榘原任待敎李存秀校理洪秀晩副修撰李貞運兵曹佐郞鄭文始抄啓文臣金近淳申絢曺錫中洪奭周追入進伏訖上曰承旨一人出坐通化門守門將廳列隷至泮催促試券畢收以入勉兢承命出與行都承旨趙鎭寬畢收券偕入進伏考試訖上命書傳敎曰今六月朔日次儒生製述居首進士尹孝植直赴殿試之次進士金啓溫直赴會試進士李英秀尹時東金碩鉉張猷煥各給二分次上幼學朴潞壽沈僐各紙二卷賜給上命退諸臣以次退出
정조 21년
行都承旨趙鎭寬坐行左承旨洪仁浩坐直行右承旨李益運坐左副承旨李勉兢坐直右副承旨李肇源受由在外同副承旨李翼晉坐注書金履永仕柳遠鳴病假注書尹命烈仕直事變假注書宋應圭仕
정조 21년
李勉兢啓曰三品官之無得過三日循例請牌曾有飭敎而吏曹參議魚用謙除拜後過三日不爲出肅事體所在極爲未安從重推考仍卽牌招何如傳曰允
정조 21년
以吏曹參議魚用謙牌不進罷職傳旨傳于李勉兢曰只推
정조 21년
以守門將番單子傳于洪仁浩曰特除之下焉敢以未入仕懸註乎行首守門將降定曹司鄭晩錫還送兵曹仍令內司入直
정조 21년
以文臣朔試射試官望筒傳于洪仁浩曰日熱如此停
정조 21년
以執義朴載淳掌令朴崙壽牌不進罷職傳旨傳于李益運曰只推
정조 21년
以平安監司朴宗甲狀啓龍川府殺獄逃亡罪人尙未捉得該府使黃仁煐罪狀令攸司稟處事傳于李益運曰此等狀啓豈敢爲之乎還下送退限二百日又或過限紀律所關焉逭重律乎
정조 21년
以慶尙監司李亨元狀啓藥材進上中烏梅節序差早限內不得封進惶恐待罪事傳于李勉兢曰勿待罪事回諭
정조 21년
李勉兢啓曰禁漏官之趁時告申例也而今日申牌已過不卽來告以致呼申之遲滯事未前有萬萬駭然當該禁漏官令攸司從重科治何如傳曰分揀
정조 21년
洪仁浩以兵曹言啓曰新除授守門將金啓默曾經萬戶而以參下擬入臣之矇然不覺察不勝惶恐原望筒勿施訓鍊主簿時無見窠依初下敎以加設備擬以入之意敢啓傳曰知道
정조 21년
兵曹口傳政事以金啓默爲訓鍊主簿
정조 21년
洪仁浩以兵曹言啓曰今六月十五日本曹草記宗廟大門西邊墻垣頹圮處圍排樹柵守直軍定立事批旨內允舊築曾有看審修改之敎矣其時何以擧行又有頹圮之擧乎今番則待晴與戶判更審可以修改處草記可也事命下矣臣祖源與戶曹判書臣李時秀進詣宗廟東西墻垣內外面一一看審則舊築中可以修改處西墻十處合五十五間許東墻三處合十間許待潦雨快晴一依辛亥定式擇日完築而椽木瓦子間間腐傷脫落處亦爲一體修補之意分付何如傳曰允
정조 21년
洪仁浩以兵曹言啓曰依下敎咸鏡道南北關抄選武士還下去時糧資各錢二兩題給之意敢啓傳曰允
정조 21년
洪仁浩以壯勇營言啓曰本營中司前哨軍孫必奉私獵於東郊捉得小豹一頭故封進而捉虎軍姓名別單書入之意敢啓傳曰知道
정조 21년
丁巳六月十九日卯時上御熙政堂諸承旨持公事入侍時行都承旨趙鎭寬行左承旨洪仁浩行右承旨李益運左副承旨李勉兢同副承旨李翼晉記事官金履永假注書尹命烈記注官金良倜記事官吳泰曾檢校直閣金勉柱以次進伏訖上曰各房讀奏公事可也鎭寬讀奏京畿監司李在學啓本安山郡守徐有沂到任事益運讀奏京畿監司李在學啓本編管罪人林蓍喆等放送事勉兢讀奏黃海監司李義駿狀啓勿待罪事有旨祗受事江華留守李義弼狀啓史庫參奉金麗生等差定事命書判付訖上曰守門將金啓默果已出六否若其已出六則該曹擧行難免做錯承宣筵退後詳知微稟可也勉兢曰入格儒生待令矣上曰入侍履永承命出傳與進士尹孝植進士金啓溫進士李英秀進士尹時東進士金碩鉉進士張猷煥幼學朴潞壽幼學沈僐偕入進伏上曰各奏姓名可也孝植進伏奏姓名上曰此誰家人乎鎭寬曰鈴原府院君尹壕之後孫卽前正言尹涵之姪也上曰製賦幾首乎孝植曰四百首矣上曰製表幾何孝植曰二百首矣命退啓溫進伏奏姓名上曰初試幾番乎啓溫曰二次矣上曰早晩必做矣命退英秀進伏奏姓名命退時東進伏奏姓名上曰至親爲誰勉兢曰故參判尹得雨之姪也上曰年爲幾何時東曰五十矣上曰製賦幾首乎時東曰五百首矣命退碩鉉進伏奏姓名上曰初試幾次乎碩鉉曰二次矣命退猷煥進伏奏姓名命退潞壽進伏奏姓名命退僐進伏奏姓名上曰爾誰家人乎僐曰前府使臣沈禧之孫也命退上曰頒賞紙筆如已待令卽爲頒賞可也仍命退諸臣以次退出
정조 21년
行都承旨趙鎭寬坐行左承旨洪仁浩坐直行右承旨李益運坐左副承旨李勉兢坐右副承旨李翼晉坐直同副承旨丁若鏞牌不進注書金履永仕柳遠鳴病假注書尹命烈仕直事變假注書宋應圭仕
정조 21년
藥房提調沈煥之副提調李翼晉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
李勉兢啓曰明日乃是初伏自明日處暑間視事頉稟之意敢啓傳曰知道
정조 21년
洪仁浩啓曰今日次對兩司當爲進參憲府未肅拜諸臺竝卽牌招何如傳曰允
정조 21년
戶曹判書前望單子入之金華鎭落點
정조 21년
兵曹口傳政事大護軍單李時秀
정조 21년
以執義朴載淳牌不進罷職傳旨傳于李益運曰只推
정조 21년
以萬頃縣令李魯在務安縣監李弘源相換望單子傳于李勉兢曰朝筵相換之特敎意在絜矩而務安爲其蘇弊亦因特敎相換未久則三百六十州忽以此邑相換縱使不知不知獨非不察守令差除也飭敎不嫌其煩複者卽爲民也爲政官雖難一一得人放忽若此辜負誠非細已自日前扶安倅末望甚以爲非之當該吏曹判書金載瓚爲先越捧五等此望筒勿施
정조 21년
吏曹口傳政事萬頃縣監李魯在天安郡守尹厚東相換
정조 21년
傳于李翼晉曰明日當由逌瞻門展拜景慕宮該房知悉
정조 21년
李翼晉啓曰明日展拜時承旨當爲備員而右副承旨李肇源受由在外何以爲之敢稟傳曰許遞前望單子入之待下批牌招察任
정조 21년
承旨前望單子入之丁若鏞落點
정조 21년
趙鎭寬以弘文館言啓曰校理趙德潤副校理尹益烈修撰朴鍾淳連呈辭單不爲行公副修撰尹行直旣有只推之命竝卽牌招察任何如傳曰允
정조 21년
李勉兢以吏曹言啓曰掌苑署別提李鎭斗呈狀內矣身素患痰癖之症當此炎熱轉益苦劇以此病勢旬日之內萬無供職之望云身病旣如是沈重則有不可强令察任今姑改差何如傳曰允
정조 21년
洪仁浩以兵曹言啓曰宣薦內禁衛取才三技入格單子及參上武臣前銜人別取才入格矢數落仕年條居住薦名各其名下懸註以入之意敢啓傳曰知道此後復職及初仕取才望筒懸註依此別單例爲之而政前書入冊子中此類亦爲書入可也
정조 21년
洪仁浩以兵曹言啓曰慶熙宮衛將李德周除授在外過限未上來依法典改差何如傳曰允
정조 21년
洪仁浩以兵曹言啓曰五衛將申光赫身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 21년
丁巳六月二十日午時上御重熙堂軍士房承旨入侍時行左承旨洪仁浩假注書尹命烈記注官金良倜記事官吳泰曾以次進伏訖上曰禮判科規擧條殊欠詳細此擧條出給使之博考法條往議時任大臣論理草記可也仍命退承史以次退出
정조 21년
行都承旨趙鎭寬坐行左承旨洪仁浩坐行右承旨李益運坐左副承旨李勉兢坐直右副承旨李翼晉坐同副承旨丁若鏞坐直注書金履永病柳遠鳴病假注書吳泰曾仕尹命烈仕直事變假注書宋應圭仕
정조 21년
洪仁浩啓曰來二十五日朝參日次矣敢稟傳曰停
정조 21년
趙鎭寬啓曰今日展拜時承旨當爲備員而同副承旨丁若鏞牌不進罷職傳旨捧入無以備員何以爲之敢稟傳曰只推更爲牌招
정조 21년
備忘記江華留守申光履下直長弓一張長箭一部賜給
정조 21년
李翼晉啓曰同副承旨丁若鏞疏批已下卽爲牌招何如傳曰允
정조 21년
傳于李勉兢曰來待諸臣入侍
정조 21년
傳于李勉兢曰前假注書吳泰曾仍察上注書之任
정조 21년
李翼晉以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 21년
洪仁浩以訓鍊都監言啓曰今六月二十一日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官安弘燁領赴都領營門還宮後各還直所而竝待標信擧行之意敢啓傳曰知道
정조 21년
李翼晉以禁衛營言啓曰本營哨官金啓漢受由過限依例汰去之意敢啓傳曰知道
정조 21년
洪仁浩以御營言啓曰今六月二十一日景慕宮展拜時依兵曹節目弘化門入直軍五十名除出新營入直千摠吳載衡出番哨官高應濂領赴于禁衛營都領陣東營入直軍三十名除出入直哨官鄭臣弼率領宮大門外把守而竝待標信擧行解嚴後各還本處入直之意敢啓傳曰知道
정조 21년
李翼晉以漢城府言啓曰鄕禮合編三十四件內五部各一件各部坊契二十九件中部二件東部六件西部六件南部八件北部七件令各部官分頒於各坊之意敢啓傳曰知道
정조 21년
掌令朴崙壽啓曰請寢李汝節定配之命更令王府嚴覈取服施以當律措辭見上答曰不允
정조 21년
同副承旨丁若鏞疏曰伏以臣受國厚恩與天無極臣豈能盡述哉敎誨若嚴師而變化其氣質鞠育若慈父而保全其性命或殿下之所默運而臣尙不知或殿下之所已忘而臣獨如結靜言思之刻骨鏤髓欲言則於邑而不能聲欲書則掩抑而不能文臣顧何人受恩如此臣本草野孤寒非有父兄之蔭師友之力而獨賴我殿下作成化育之功幼而至壯賤而至貴六年於泮宮之試三年於內閣之課玷學士之選躐大夫之資凡其文識之有寸進爵祿之有沾及無一不出於我殿下至敎之所陶鎔至意之所彌綸臣雖木石忍負是恩洪惟我殿下躬洙泗洛閩之學得堯舜禹湯之位承千聖而集大成黜百家而大一統囿群物於淵琴點瑟之間斯其爲聖人之世也臣旣幸而生於聖人之世其亦幸而游於聖人之門雖不能入宮墻一步窺宗廟百官之盛若其薰炙涵沐亦旣深矣宜其規行榘步天飛淵躍庶得令聞令名以不負雲雨造化之天而只緣臣不肖無狀十餘年來所得梁楚乃在於淫邪怪誕不經之說汨沒乎膠漆之盆宛轉乎刀爼之上負殿下曲遂之意勞殿下不屑之誨卽毋論其情實之如何而其罪已不勝誅殛矣冉求孔子之寵徒也然一有罪過孔子曰非吾徒也小子鳴鼓而攻之蓋以聖人之門最嚴於道術趨向之際而不能以私愛恕之也今臣罪過非特冉求而乃我殿下旣一赦之又一誨之不忍終棄又重收之知其夷矣思所以夏之知其獸矣思所以人之知其死矣思所以生之眷顧拯救積費聲力庇覆容忍以冀改悔非我父母孰將如是臣宜刳肝出血卽地溘然以之明此恩於一世暴此心於萬世而蒙冒不潔淟涊偸生跼高蹐厚尙復何言臣於所謂西洋邪說嘗觀其書矣然觀書豈遽罪哉辭不迫切謂之觀書苟惟觀書而止則豈遽罪哉蓋嘗心忻然悅慕矣蓋嘗擧而夸諸人矣其於本源心術之地蓋嘗如膏漬水染根據枝縈而不自覺矣夫旣一番如是此卽孟門之墨者也程門之禪派也大質虧矣本領誤矣其沈惑之淺深遷改之遲速有不足論雖然曾子曰吾得正而斃焉斯已矣臣亦欲得正而斃矣可不一言以自暴乎臣之得見是書蓋在弱冠之初而此時原有一種風氣有能說天文曆象之家農政水利之器測量推驗之法者流俗相傳指爲該洽臣方幼眇竊獨慕此然其性力躁率凡屬艱深巧密之文本不能細心究索故其糟粕影響卒無所得而乃反繳繞於死生之說傾響於克伐之誡惶惑於離奇辯博之文認作儒門別派看作文垣奇賞與人譚論無所忌諱見人詆誹疑其寡陋原其本意蓋欲以博異聞也然臣自來志業只在榮達自登上庠所專精壹意者卽功令之學而其赴月諫旬試有如鷙發此固非這般氣味況自釋褐以後尤何能游心方外哉歲久年深遂不復往來心頭而漠然若前塵影事奈其標榜一立涇渭無別斷斷至今掉脫不得慕虛名而受實禍臣之謂矣其書中傷倫悖理之說固不可更僕數之亦不敢汚穢天聽而至於癈祭之說臣之舊所見書亦所未見葛伯復生豹獺亦驚苟有一分人理之未及澌滅者豈不萌心顫骨斥絶亂萌而洪流襄陵烈火燎原辛亥之變不幸近出臣自玆以來憤恚傷痛誓心盟志疾之如私仇討之如凶逆良心旣復見理自明前日之所嘗欣慕者反而思之無一非荒虛怪妄其所謂死生之說佛氏之設布令也其所謂克伐之誡道家之伏慾火也其離奇辯博之文卽不過稗家小品之支流餘裔也外此則逆天慢神罪不容誅故中國文人如錢謙益譚元春顧炎武張廷玉之徒早已燭其虛僞劈其頭腦而蒙然不知枉受迷惑莫非幼年孤陋寡聞之致撫躬慙忿何嗟及矣此心明白可質神明臣豈敢一毫欺隱哉臣之宜被威罰實在於八九年前而幸荷殿下之庇廕得逭有司之刑章有罪未勘如任在背乃於再昨年七月特蒙聖旨出補湖郵尙云晩矣何其輕也臣手捧恩言揮涕出城步步思念字字慈覆此生此世云何報答臣之得謗方迫坑塹而聖旨却論文章臣之負罪難責緦功而聖旨至及筆劃何惜於臣而恩念至此至於臣兄之橫被人言寔緣對策而前旣以十行絲綸昭釋洞劈又於責臣之敎特云無罪渠兄是殿下一言而活臣之兄弟也臣與臣兄握手號泣不知所以圖報也臣到湖郵每蚤夜淸明必點檢身心改革雖已久矣而猶懼渣滓之未淨悔悟雖已眞矣而猶懼稊稗之已熟務養善端冀副我殿下陶鑄生成之至仁大德而況其所莅地方卽邪說詿誤之鄕愚氓之迷不知反者寔繁其徒故臣就議按道之臣講搜捕之方而發其隱匿諭禍福之義而曉其疑怯設斥邪之稧而勸其祭祀執守邪之女而成其婚嫁復求一鄕之善士而相與質疑送難以講聖賢之書旣而思之臣之所爲殆亦有進自幸自欣伊誰之賜臣自謂生平大恩無踰於金井一行而曾未改歲已蒙恩宥生踰江漢穩處城闉穀無餘願死無餘恨臣意塡溝壑不復見天日不意前冬忽蒙恩召戴帽束帶重入脩門得處密邇之地俾與考校之役金華燈燭恍如夢寐內廚珍錯爛其輝光遂得以滓穢之身進對於淸嚴之席威顔開霽玉音溫淳逖違之餘衷情倏感有淚如雨不知所云至於騎曹之特除銀臺之復入此雖出於我殿下至恩洪造在臣身實恐非好消息也以殿下曲保之念何爲而有此也揆以分義宜不敢揚揚出肅而臣顧自念亦安敢爲人所爲乎有除輒膺自同平人而夷考其情乃所以不自同平人也人或謂臣不罹人言凡有除命宜莫逡巡臣竊思之豈無人言特殿下庇覆之耳明知其有而幸其不露臣實恥之宜卽陳疏以自控引而校書管試未及周旋旋已遞職只自愧懼不意今日又奉除旨區區賤忱始可悉暴臣伏念天道忌盈人情惜屈今臣沈塞積久則人將曰某也實未嘗爲邪而枳廢至此亦可愍也此在臣福也慶也生之塗也今臣騰翥依舊則人必曰某也舊嘗爲邪而揚歷如彼亦可惡也此在臣禍也殃也死之術也今臣一擧顔於朝行之間而公卿大夫相與指點曰彼來者爲誰彼固嘗溺於邪者耶容儀一接心嘗謩起臣將何面之可顯乎斯其不若匿影遁跡於山巖之間使世之人日相忘而不知也故高官美爵非臣所望豐資厚祿非臣所羨惟此一縷未絶之前得洗此天下所無之惡名醜目是臣之至願至懇也蓋此邪學卽幾千萬里外異域殊俗之法也故其一毛一髮無非罪逆而駭怪驚怖截然若鳥獸之在人群不能一日而苟焉相處斷非通籍從宦之家循例交游之人所能竝行而不悖者也故卑微之流或行之無事而若係衿紳之族表表可稱者其禍立至豈能支旬日之命哉然其見於行事者雖不至觸憲干紀若其本源心術之病終不能釋然開豁則雖得苟免於有司一時之刑誠有主斯文之權者將斥之爲異端亂賊而不可終逭於天下萬世之誅也陸九淵陳獻章固未嘗燒指焚頂而禪學之目其可辭乎若臣者當初染跡有同兒戲而知識稍長便爲賊讎知之旣明斥之愈嚴悟之旣晩嫉之愈甚剔心七竅實無餘翳搜腸九曲實無遺瀋而上而受疑於君父下而遭謫於當世立身一敗萬事瓦裂生亦何爲死將安歸且臣受恩君父亦已甚矣自投罟擭號呼悲泣則援手拯拔置之袵席如經疾疫久漸蘇醒則又一變怪如石壓笋此殆臣命道崎險福分涼薄而雖以我殿下造命之權亦無如之何也今殿下憐臣而不棄復此甄收而每一事端輒一追咎則夢想不及汚衊先至累然澌頓坐受唆哄前旣有驗後豈或殊審如是也臣寧一直錮廢無使時絀時伸徒令恩數太瀆而罪負益重也臣竊伏念聖賢有作則災害異端必與竝起使之排患拯厄而用茂厥功德堯之水湯之旱孟子之楊墨朱子之蘇陸皆其驗也今我殿下闡道學之原崇敎化之本開示正路則臨九軌而御六轡丕變頹風則登盟壇而執牛耳彼其邪說之有作殆將以彰殿下闢廓之功耳太陽中天魑魅螮蝀固無足爲國家之憂而其於臣之一身事無大於是者臣安得不焦唇頓足以冀其及時撲滅無俾易種于斯世乎雖然朱子之戒路德章亟勉不怨天不尤人而向裏消磨救得晩節臣雖不敏請事斯語爲今之計惟有潛心經傳以圖桑楡之報遠跡榮途以效自靖之義而至若抗顔擡頭出入臺省重傷淸朝之廉恥益招一世之公議臣不敢出也玆敢隨牌詣闕瀝血陳章仰瀆崇嚴之聽伏乞聖慈諒臣情地察臣衷懇亟遞臣職名仍賜斥黜俾得續其罪愆遂其性分以卒天地生成之澤不勝大願臣無任云云省疏具悉善端之萌藹然如春噓物茁滿紙自列言足感聽爾其勿辭察職
정조 21년
丁巳六月二十一日卯時上詣景慕宮展拜入侍時行都承旨趙鎭寬行左承旨洪仁浩行右承旨李益運左副承旨李勉兢右副承旨李翼晉記事官金履永假注書尹命烈記注官金良倜記事官吳泰曾一提學鄭民始二提學沈煥之直提學李晩秀檢校待敎沈象奎徐有榘以次隨駕上具翼善冠衮龍袍乘輿出交泰門永淸門由明政門出弘化門入逌瞻門至東神門外降輿所降輿步詣就板位行再拜禮仍詣廟內奉審訖還御齋殿命書傳敎曰軍士房承旨入侍又命書傳敎曰本宮提調入侍又命書傳敎曰都承旨入侍鎭寬仁浩本宮提調鄭民始以次進伏訖上敎民始曰卿之眼疾近果差勝否民始曰狗馬賤疾小無減勢而適當有司堂上之有闕凡干事務多有擧行之事極爲惶悚矣上命書榻敎曰筵懇旣若此劇任又相妨備局堂上鄭民始有司之任今姑減下仍命退諸臣以次權退少頃步出齋殿門乘輿出逌瞻門至弘化門外命書傳敎曰江華留守入侍江華留守申光履進前上曰保障重地宜須老練之才而事體尤當謹愼卿其勉之宣諭則路次故置之下去善爲之可也仍入弘化門由明政門入永淸門交泰門還內諸臣以次退出
정조 21년
丁巳六月二十一日申時上御便殿坐直承旨來待諸臣同爲入侍時左副承旨李勉兢假注書尹命烈記注官金良倜記事官吳泰曾水原留守趙心泰行護軍韓晩裕檢校待敎徐有榘以次進伏訖上曰陸奏約選之役今爲幾何有榘曰存拔之論纔已完定姑未始役矣晩裕曰奏議原篇相準於通鑑所載年月則不無一二之相差而別無大段相左者矣上曰杜律亦爲幾編乎有榘曰杜律則今幾割付而當爲四編矣上敎晩裕曰卿須善爲考準兩翰林同爲監印可也仍命先退晩裕有榘退出心泰曰本府城堞修補物力大臣已筵稟出擧條區劃而修城之具有不可不及今措備者但華山米條安岳稷還勢將待秋捧後作錢則恐無以目下需用姑先以均廳錢二萬兩禁御兩營錢各五千兩合三萬兩推移貸用後待歲末以華山米安岳稷作錢者還報亶合相須之義而自下有不敢擅便敢此仰達上曰依爲之出擧條心泰曰本府城役不足物力以湖南加分耗米限七千石取用之意曾有所筵稟者故先以昨年加分耗米爲幾許石關問該道道臣矣回牒以爲昨年加分耗米毋論常賑穀各衙門穀除應下所餘只爲三千六百七十四石故以此先爲充數云實數旣如此則先以此取用其餘不足之數以此後加分耗條次次充上以準七千石之意成出擧條自備局行會本道何如上曰依爲之出擧條心泰曰迎華驛設始物力昨冬伏奉筵敎就議大臣以嶺南湖南昨年加分耗米各三千石出擧條區劃矣嶺南則依數取用湖南則以加分耗不足無以充上云此雖違劃係是不可已者以此意更議大臣湖南加分米三千石代從他拮据以爲準數區劃之地恐合事宜敢此仰達上曰依爲之出擧條心泰曰園所員役及守護軍輩劃給位田旣出特恩而田庫之入於今年植木之中者厥數不些又伏奉以畓給代之命此實終始之惠澤臣不勝欽頌而第伏念年年種植係是不可已之事續續代給恐歸屑越之科今有一條可以方便者使園屬之受位田者從火巢外閑曠處求得田畓略綽其位田斗落以筦千庫所在會付錢從時價自臣營折定買給俾得以耕墾資生則在渠輩將受實惠在本庫亦當歲收半千包位田之所出以此以彼亶合創設今年爲始次次買得流伊擧行何如上曰依爲之出擧條心泰曰設築堤堰寔出務本以民以邑所關甚大而近年以來湮塞居多蒙利甚鮮言念法意固已可惜以今春言之數朔暵乾而本府北城外萬石渠貯水百石落大坪惟意灌漑其利普博以此推之境內所在堤堰之湮塞者一倂疏濬以爲秋冬藏水春夏獲利之方者允合懋實之道而旣係衆民蒙利自當借用民力各隨其附近面里使之待秋後疏鑿貯水足可爲勸農之大政故敢此仰達上曰依爲之出擧條心泰曰境內堤堰疏濬一款纔已仰稟蒙允矣萬年堤處在園所洞口非尋常堤堰之比而堤下之畓亦爲不些其所疏濬貯水尤不容少緩待鋤役稍歇之後收穫伊始之前附近民丁屯畓作者及園屬僧徒排日付役在所不已而宜有別般優恤之道限畢役每丁每日給二升糧米恐合事宜以此出擧條擧行何如上曰依爲之出擧條心泰曰龍珠寺設置八年于玆僧徒之入居數過半百而火巢內植木守護等節其所效力亦云多矣雖有位田之劃給料條之分排每未免艱食之患固已可矜而且緇徒之至願亶在於南北漢摠攝之一番借號本寺僧徒與南北漢僧徒間次輪差恐合酬勞之方亦爲沾漑之道以此成出擧條與廣留摠帥相議定式永久遵行何如上曰依爲之出擧條仍命退諸臣以次退出
정조 21년
行都承旨李鼎揆在外行左承旨李晩秀坐行右承旨韓晩裕坐左副承旨李勉兢坐直右副承旨李翼晉坐直同副承旨金達淳坐注書金履永病柳遠鳴病假注書吳泰曾鑄字所進洪奭周仕直事變假注書宋應圭仕
정조 21년
李翼晉以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
李勉兢啓曰御營廳將官來言今日本廳軍兵日次私習云矣敢啓傳曰知道
정조 21년
李翼晉啓曰合辭方張之時諫院無詣臺之員事甚未安疏批未下未署經外呈告人員竝卽牌招何如傳曰允
정조 21년
承旨前望單子入之洪明浩李晩秀金祖淳蔡弘遠落點
정조 21년
承旨落點金祖淳不喩申耆落點
정조 21년
李勉兢啓曰假注書尹命烈身病猝重勢難察任今姑改差何如傳曰允前假注書洪奭周仍察廳任
정조 21년
李勉兢啓曰吏曹判書金載瓚牌不進推考傳旨今方捧入而參議魚用謙陳疏入啓開政命下之後如是違牌不卽擧行事甚未安判書更卽牌招何如傳曰允
정조 21년
李勉兢啓曰吏曹參議魚用謙疏批已下一體牌招何如傳曰允
정조 21년
傳于李勉兢曰違牌承旨許遞前望單子入之待下批牌招察任
정조 21년
吏曹行副護軍韓晩裕今加嘉善亞卿陞擢事承傳
정조 21년
承旨前望單子入之李鼎揆韓晩裕金達淳落點
정조 21년
傳于李勉兢曰新除授右承旨韓晩裕以行右承旨下批牌招
정조 21년
李勉兢啓曰吏曹判書金載瓚再牌不進參議魚用謙牌不進推考傳旨及罷職傳旨今方捧入而開政命下之後連事違召不卽承膺事甚未安判書所當更請牌招而係是一日三牌何以爲之敢稟傳曰參議只推與判書更爲牌招
정조 21년
有政吏批判書金載瓚牌不進參判未差參議魚用謙左副承旨李勉兢進啓曰判書金載瓚牌不進參判未差小臣獨政未安何以爲之敢稟傳曰只出緊任以金文淳爲工曹判書韓用龜爲刑曹參判申光祐爲刑曹參議李學彬爲司僕主簿訓鍊都監提調金華鎭單付
정조 21년
兵批判書李祖源病參判姜彝正病參議睦萬中入直進參知金啓洛病右副承旨李翼晉進護軍周命新副護軍單李肇源申鳳朝任希遠李義綱尹長烈兪碩柱朴志泓
정조 21년
李勉兢以弘文館言啓曰校理趙德潤副校理尹益烈修撰朴鍾淳副修撰尹行直旣有只推之命竝卽牌招察任何如傳曰允
정조 21년
以校理趙德潤副校理尹益烈修撰朴鍾淳副修撰尹行直牌不進罷職傳旨傳于李勉兢曰只推
정조 21년
李勉兢以吏曹言啓曰成均館博士柳沁煥受由過限不上來依例罷職何如傳曰允
정조 21년
吏曹參議魚用謙疏曰伏以臣於日昨伏奉除旨以臣爲吏曹參議者臣聞命震駴莫知所以措躬也仍竊伏念國有六官天曺最重參議之職雖下於判書參判然亦使之參聞通塞與議黜陟甄別人物無不相關則其有銓衡之責一也是不可以人人而濫授也明矣臣本才識鹵莽家世單寒晩歲科名只爲祿仕榮途進取初非夢想是以守身處世以拙爲分生死夷險惟命是俟誰期天覆至大雨露遍濡前後陶甄逈出涯際立朝十有四年之間頂踵毛髮蓋莫非造化生成臣常中夜屢興感極涕滋涓埃莫報滿盈是懼今玆千萬不近似之誤恩又何爲而加之臣身哉嗚呼後世人材雖不及古昔盛際苟求其踰於臣者目今在庭俊髦地望資歷孰非其優文學才諝孰非其最而乃以此百無一取之賤品苟然備數者其爲壞淸朝愼揀之政已非細故況臣狷騃之性多滯少諧冥之行易跌難平雖置之於閑曠散漫之地尙患其十顚九仆狼狽無餘若乃要津通衢之間睢盱之所共注風波之所易興而欲令强試其必不能强行其必不逮終致譏笑四集疵瘢畢露上負隆眷下速身災而後已則公私俱病亦將何補焉臣雖至愚自知則審危厲熏心氷炭交積此臣所以歷日泯伏無路轉動寧犯違傲之誅而不敢出於趨膺之計也卽者開政有命召旨荐辱自揆義分益增兢惶而斷斷微諒參倚有素玆不得不隨牌陳懇冒死請命伏乞聖慈天地父母察臣由中之辭諒臣不稱之實將臣新授職名亟行鐫改仍治臣逋慢瀆擾之罪以重公器以安私分不勝幸甚云云省疏具悉爾其勿辭察職
정조 21년
丁巳六月二十二日辰時上御重熙堂左承旨入侍時行左承旨洪仁浩假注書尹命烈記事官金景煥記注官金良倜以次進伏訖上命書傳敎曰都承旨左承旨右承旨同副承旨許遞前單子入之待下批牌招察任仍命退承史以次退出
정조 21년
丁巳六月二十二日午時上御便殿左承旨入侍時行左承旨李晩秀假注書吳泰曾記事官金景煥記注官金良倜以次進伏訖上曰陸奏約選今日當開印韓晩裕徐有榘使卽入來監印可也命退承史以次退出
정조 21년
行都承旨李鼎揆在外行左承旨李晩秀鑄字所進右承旨李勉兢坐左副承旨蔡弘遠坐直右副承旨李翼晉坐同副承旨金達淳坐直注書金履永病柳遠鳴病假注書吳泰曾鑄字所進洪奭周仕直事變假注書宋應圭仕
정조 21년
金達淳啓曰大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌招啓辭未下監察茶時之意敢啓傳曰知道
정조 21년
傳于李翼晉曰右承旨入侍
정조 21년
兵曹口傳政事護軍韓晩裕
정조 21년
傳于李勉兢曰慶辰有諸臣處分人分揀之敎而近始聞之勿擬臺垣人朴基正勿擬官職人丁若鏞拔名臺選人吳翰源以其罪名之特敎拔例不入於蕩滌中云卽令該曹蕩滌勿拘擬望事分付
정조 21년
蔡弘遠以兵曹言啓曰軍器寺別破陣金樂水嚴治事下敎矣金樂水嚴棍十五度之意敢啓傳曰知道近來恢張之政太過踐歷未諳者多除中權於是乎本兵宿衛之任生疎莫甚所謂閽禁也政格也何莫非寒心而前兵判則甚至侍衛參班每不免後時此事雖小所關非細所以始恕以適然終許其病遞者也大抵大司馬之職至重不係於格例之生疎而格例亦不可不顧卿亦生疎中一人也特以取於卿者氣力也除拜未幾莫重處有此雜人亂入之擧而漠若不知今番則雖以新除參酌此後各別着念其所勤勵一依卿家從兄大臣爲兵判時擧行而如是下敎之後若有泛忽難免重勘爲先知悉可也
정조 21년
李勉兢以禮曹言啓曰今春式年監試初試擇日粘目判付內科場之不嚴莫甚於近日與其臨期操切有欠待士之道一依通編法典前式廟堂草記修明之則雖欲不嚴得乎卿曹知悉事判下矣見今科期不遠事目當爲修正入啓而大典通編禁令條件則一一謄出頒示俾京外多士皆知懸法之意毋至犯科恐合事宜至若前式廟堂草記則只以申明錄名之規爲請而通編禁條旣已添入事目錄名一款亦在其中則似不必更論大抵科場之嚴與不嚴亶在於照訖捧講之精不精今年則京外竝前期開場外方則各其地方官另爲嚴捧修成冊送于京試官都事又於入場之際詳考其照訖帖有無始許赴試之意更爲各別嚴飭俾無如前混雜之弊外邑則使之前期三朔次次捧講京中之前期一朔開講自是事目而近來每以臨時設之故儒生輩一時坌集悤急了當全欠嚴明之意今番則嚴飭儒生輩除非大段實故及鄕儒之願赴漢城試而臨科上京者則皆令預爲應講恐爲便當而臣謹依筵敎亦爲往議于大臣則左議政臣蔡濟恭以爲鄕儒照訖若令各其邑捧講則武倅之捧儒生講不成體段其勢不得不往赴於隣近文蔭倅而若北關與西關之淸北文倅絶稀雖北路之南關自端川至咸興程途殆過三四百里而其間絶無文倅邑講儒之來往不亦爲莫大之弊乎此等處不可不使儒生臨時聚講於設場之處而講試官則自監營別爲差送之外似無他道京中開講若期限太遠則講生輩決無預爲赴講之理若然則各司之公然待令虛費多日其弊亦自不少限二十日開講似無所妨云右議政臣李秉模以爲鄕試照訖前期二朔開講而雖是武宰各於本邑捧講以除往來之弊京試照訖前期一朔開講而京儒則限二十日畢講其餘十日則鄕儒捧講云矣武倅邑捧講處所及京試照訖之前期二十日與一朔大臣之言旣未歸一則自臣曹有難的定何以爲之敢稟傳曰此等效害未知之事何必指一處分乎與文任諸臣更爲爛議問于時原任大臣然後自本曹從長的確稟處可也
정조 21년
護軍韓晩裕疏曰伏以臣資本鈍滯性又疎迃所與接者常寡合凡有動則必生疣立朝卄有五年了無片善可紀特一左右無當之人也乃殿下天地於臣父母於臣或處閑廢則甄錄之或致遭罹則抆拭之邇列周旋厚被洪造淸銜踐歷皆出殊私所荷寵渥淪浹肌髓屢承恩敎銘鏤心肝不自知愚陋無取之踪何以得此於聖明而祗恨材具之短拙無可以報答萬一也日昨陞擢特恩又出於千萬夢想之外旣念簪履之舊跡仍擧縹緗之細勞辭敎隆摯逈出尋常臣始焉惝怳若驚繼而踧踖靡措臣有偏親年迫九耋誦傳聖敎則流涕攢祝試着品圈則用手摩挲旁隣皆聳闔門可知臣是何人荷知若是其偏而受恩若是其重也仍伏念晉擢之規朝廷用人之階也亞卿之秩國家命德之器也同朝俊髦多匪臣比當品久次類在臣先而若臣者以言乎材質則憒憒如也以言乎學識則倥倥如也平生長短莫逃淵鑑何待臣一二自列而所蒙恩數實非可擬議於臣身者臣莫揣已分徒貪天寵恬然若固有之而不知有必辭之義則在臣雖極其榮耀而其如玷名器而貽譏笑何哉昨伏承銀臺除旨陞品下批之命又出格外身在禁中牌召繼下不得不冒昧肅命而歷宵思量撫躬慙恧庸陋之實如右所陳負乘之懼到今尤切玆敢略控微懇仰瀆崇聽伏願收還臣所叨新資以重公器以安私分不勝幸甚臣無任云云答曰省疏具悉卿其勿辭行公
정조 21년
丁巳六月二十三日卯時上御誠正閣諸承旨持公事入侍時左副承旨李勉兢右副承旨李翼晉同副承旨金達淳假注書洪奭周記事官金景煥記注官金良倜檢校待敎沈象奎以次進伏訖命書傳敎曰右承旨編書之役相妨本職許遞前望單子入之待下批牌招察任又命書榻敎曰前承旨韓晩裕令該曹口傳付軍職上曰前望旣以蔡弘遠點下今日在院承旨無與之相避者乎達淳曰臣於年前有疏論左相之事矣上曰疏是未徹之本乎達淳曰入徹而未得頒布矣上曰聞與洪仁浩相避故仁浩旣遞之後始除承宣則又聞與申耆相避而違牌云事關四維處雖難强迫亦豈可每每曲費區處乎可以闊狹者略加闊狹之意使左相知之可也勉兢曰每月日記趁來朔二十日前修正臣與前承旨臣洪仁浩李肇源同爲看校之意旣有下敎而三人旣難同在院中每多獨爲考閱之時故旣致遲滯又易疎漏必須加定一員然後可無苟簡之款同副承旨金達淳亦令一體句管似好矣上曰依此爲之可也命讀奏公事勉兢曰臣以吏房及禮房代房無公事矣達淳讀奏戶房公事慶尙監司李亨元啓本彦陽縣反庫事兵房公事慶尙左兵使李殷福狀啓捉虎申飭事刑房公事黃海監司李義駿啓本罪人李義和限滿令該府稟處事命書判付訖敎象奎曰李書九左傳校正之役今至何境象奎曰幾已畢役云矣上曰畢校者一二卷使之先爲入送於鑄字所而少陵律韻亦令更爲看校字劃傍邊之訛誤處一一釐正皇壇志旣已始役且有所重亦使從速訖工也象奎曰史記英選懸註旣承下敎而近因他務之相妨尙未下手須更有一二人與之相議然後可以速完矣上曰右副承旨與丁若鏞旣已與聞於印役今番懸註亦令同爲而取捨之際務極精詳可也命書榻敎曰王大妃殿進御加味理中湯自今日一貼式限五貼煎入仍命退諸臣以次退出
정조 21년
丁巳六月二十三日卯時上御便殿左承旨右承旨入侍時行左承旨李晩秀行右承旨韓晩裕假注書吳泰曾記事官金景煥記注官金良倜檢校待敎徐有榘以次進伏訖上曰諭善入來乎晩秀曰姑未入來矣上曰卽今入來可也上敎有榘曰陸奏約選約過幾日當了印耶有榘曰極致其精則一日不過印十板八日庶可訖工矣上敎晩裕曰予於卿非但胄筵舊面規模不甚窄窄故有取於承旨者此也老母年今幾何晩裕曰今爲八十五矣行步素不能健昨於臣之肅恩命還家也出迎中門喜動顔色臣之榮感至此極矣上命退諸臣以次退出
정조 21년
行都承旨李鼎揆在外行左承旨李晩秀鑄字所進右承旨李勉兢坐直左副承旨蔡弘遠坐右副承旨李翼晉坐直同副承旨金達淳坐注書金履永病柳遠鳴病假注書吳泰曾鑄字所進洪奭周仕直事變假注書宋應圭仕
정조 21년
蔡弘遠啓曰合辭方張之時兩司無詣臺之員事甚未安除在外疏批未下傳旨未下未署經外未肅拜呈告人員竝卽牌招何如傳曰允
정조 21년
李勉兢啓曰刑曹參判韓用龜除拜後過三日不爲出肅依定式推考警責仍卽牌招察任何如傳曰允
정조 21년
傳于李晩秀曰明日次對進定於今日
정조 21년
李晩秀啓曰今日次對兩司當爲進參未肅拜執義朴載淳卽爲牌招何如傳曰允
정조 21년
傳于李晩秀曰大臣備局堂上引見
정조 21년
以執義朴載淳獻納李基讓牌不進罷職傳旨傳于李勉兢曰只推
정조 21년
李勉兢以備邊司言啓曰蔘包節目今方成出別單書入而更爲採探物情則一年一百五十斤不無過多之慮云故以一百二十斤酌定自今年曆行爲始依此施行之意分付該院及灣府何如傳曰允
정조 21년
李翼晉以兵曹言啓曰禁軍來秋冬等祿試射時沒技人別單中依例懸註以入之意敢啓傳曰知道
정조 21년
蔡弘遠以義禁府言啓曰島配罪人李周奭李柱冥竝放送事承傳啓下矣慶尙道巨濟府勿限年定配罪人李周奭全羅道康津縣薪智島勿限年定配罪人李柱溟竝放送事分付各該道臣之意敢啓傳曰知道
정조 21년
刑曹參判韓用龜疏曰伏以臣每陳情懇輒誦洪恩蓋以天地之覆燾雨露之涵濡家以之保身以之榮鐫骨之感觸境而發自不覺其言之煩複不知臣者謂私分之屑越知臣者恕危衷之輸瀉況且所被恩造去而愈隆兄弟聯翩門闌榮耀今於辭本之上雖欲免屑越之誅其可得乎嗚呼臣之得有今日是誰之賜也拯之水火之中而置諸袵席之上矜其愚迷之性而囿以陶甄之化欲說聖恩涕淚先橫欲言臣罪黥劓莫補惟玆亞卿寵擢之命又奚爲而及於臣身也繼伏奉秋曹除旨臣誠惝怳懍蹙如醉如癡不知措躬之所也噫命德之器有國所愼從古人臣之無其才而有是任者鮮不狼狽顚躓貽羞招災以臣綿薄之質倥侗之器雖在庶官百執事之末猶懼不能稱塞今若不顧濫竽之譏遽叨乘軒之榮則僨敗之至可立而俟將何以仰承殿下終始全保之德意乎念臣糜紛之願赴蹈之忱銘在肝肺炯然如丹惟當生死以圖塵刹之酬尙何敢備例辭巽重犯猥越之罪而所叨新命非比尋常若乃晏然兜攬視若固有上累聖簡下壞廉防非臣分義之所敢出也玆敢披瀝肝血仰瀆崇嚴伏乞聖明俯賜諒察亟收臣新授爵秩以重公器以安賤分不勝大願臣無任云云答曰省疏具悉卿其勿辭行公
정조 21년
行都承旨李鼎揆在外行左承旨李晩秀鑄字所進右承旨李勉兢坐直左副承旨蔡弘遠坐右副承旨李翼晉坐同副承旨金達淳坐直注書金履永病柳遠鳴病假注書吳泰曾鑄字所進徐俊輔仕直事變假注書宋應圭仕
정조 21년
蔡弘遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
蔡弘遠啓曰大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌招啓辭未下監察茶時之意敢啓傳曰知道
정조 21년
蔡弘遠啓曰御營廳將官來言今日本廳軍兵日次私習云矣敢啓傳曰知道
정조 21년
李勉兢啓曰假注書洪奭周身病猝重勢難察任今姑改差何如傳曰允前假注書徐俊輔仍察廳任
정조 21년
以吏曹參議魚用謙牌不進罷職傳旨傳于李勉兢曰只推更爲牌招
정조 21년
有政吏批判書金載瓚牌不進參判未差參議魚用謙進右承旨李勉兢進啓曰判書金載瓚牌不進參判未差小臣獨政未安何以爲之敢稟傳曰只出緊任以朴載淳爲應敎趙義鎭爲長湍府使尹光顔爲寧越府使林夏喆爲楊根郡守洪光一爲鏡城判官安命遠爲陰竹縣監趙鎭球爲宗廟令故都正韓後裕贈吏參例兼刑參韓用龜考
정조 21년
金達淳以兵批言啓曰陞資拜營將者準瓜前以不職遞罷則勿計朔數多少還收資級載在法典矣南虞候元啓弘今春夏等褒貶等第中考施行事自臣曹草記蒙允所授加資依例還收之意敢啓傳曰知道
정조 21년
兵批判書李祖源進參判姜彝正參議睦萬中病參知金啓洛入直進同副承旨金達淳進以韓晩裕爲副摠管李集成爲同知李東弼李壽哲黃世中爲五衛將前南虞候元啓弘今降禦侮護軍趙鎭寬洪明浩李益運洪仁浩申耆竝單付
정조 21년
金達淳以賑恤廳言啓曰南部朴井契任掌崔漢成今月二十四日本洞路傍得一歲遺棄女兒蓮城尉契居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
丁巳六月二十五日卯時上御誠正閣藥房入診諸承旨持公事入侍時藥房提調沈煥之副提調李翼晉右承旨李勉兢左副承旨蔡弘遠同副承旨金達淳假注書洪奭周記事官金景煥記注官金良倜檢校待敎徐有榘醫官柳光翼金孝儉金光國安昌禧吳仁豐李惟鑑李周憲以次進伏訖煥之曰近日日氣蒸熱聖體若何上曰一樣矣煥之曰王大妃殿氣候若何上曰一樣矣煥之曰惠慶宮氣候若何上曰一樣矣煥之曰慈殿湯劑連爲進御伏未知有何症候乎上曰宿患痰濕之症有時乎劇故進御湯劑而別無大段患候矣仍命光翼進前敎曰進御之後頗有平穩之效當限幾貼用之乎光翼曰限五貼用之而五貼之後更審症候加用數貼亦無妨矣煥之曰醫官今已待令使之入診宜矣上曰置之仍敎曰日前因湯劑事欲招問醫官而康命吉柳光翼適皆有故此外無可問之人內局事可謂不成說矣此等處不可不留意而近日本院凡事皆無主管豈不可悶近來內閣事亦豈成說乎設置之本意何如眷待之優異又何如而諸凡擧行都無規模懈於奉公有同戲劇五日仕進之規旣已廢却御製會粹之役置之相忘如日得錄之箚記有何入勞之事而全不留意稽忽如彼非專爲此等事而言也大抵年少閣臣輩擧措模樣皆不合意文也筆也擧多駭然渠輩固無論上一等而位高受遇之人亦皆全不事事尋常世祿之臣猶不容若是況其恩禮若此而擧行若彼者乎如卿之年老多病者亦多勞勩固不責之以此等事而大抵閣事之至此可謂沓沓矣予亦知言之無益姑以物各付物之意置而不問欲觀來頭之如何而詩不云乎無言不酬無德不報又不云乎不愧于人不畏于天無曰小事而忽之自卿等以下亦皆當惕念處也煥之曰伏承下敎實不勝萬萬惶悚矣命藥房先退煥之等先退命讀奏公事翼晉讀奏戶房公事忠淸監司徐美修狀啓燒燼人等處恤典令該曹會減事達淳讀奏刑房公事忠淸監司徐美修啓本罪人金大順庇仁縣到配事勉兢弘遠以無公事先退命書公事判付訖上敎有榘曰陸律校正今誰爲之有榘曰諸抄啓今方爲之矣仍命退諸臣以次退出
정조 21년
丁巳六月二十五日午時上御便殿左承旨入侍時左承旨李晩秀假注書徐俊輔記事官金景煥記注官金良倜以次進伏上曰諸文臣許賞格皆已頒給乎晩秀曰皆令入來一一親受矣上曰畿伯雖令來待雨勢如此難以召接矣最初與聞於史選校準之時故特下賞格須知此意而續當有書役營吏中善書者使之備待事亦爲言及可也上曰政官牌招開政政期尙遠貶下守令之代今日政先爲差出待下批一兩日下送出榻敎仍命退承史以次退出
정조 21년
行都承旨李鼎揆在外行左承旨李晩秀鑄字所進右承旨李勉兢坐直左副承旨蔡弘遠坐右副承旨李翼晉坐直同副承旨魚用謙牌不進注書金履永仕柳遠鳴病假注書徐俊輔仕直事變假注書宋應圭仕
정조 21년
蔡弘遠啓曰大司憲宋煥箕掌令洪彦燮持平金壽祖鄭宗魯在外掌令朴崙壽牌招啓辭未下執義未差監察茶時之意敢啓傳曰知道
정조 21년
傳于李勉兢曰吏房承旨入侍
정조 21년
傳于李勉兢曰守令入侍
정조 21년
李勉兢啓曰吏曹郞廳來言臺諫有闕政事取稟傳曰當日爲之
정조 21년
傳于蔡弘遠曰左副承旨入侍
정조 21년
李勉兢啓曰吏曹郞廳來言政事當日爲之事命下而判書金載瓚參議魚用謙俱以病不進不得開政云竝卽牌招何如傳曰允
정조 21년
李勉兢啓曰守令一兩日內下送事命下矣陰竹縣監安命遠諫院則旣已署經憲府則除在外外只有掌令朴崙壽一人無以擧行今日政新除授執義待下批牌招以爲備員署經之地何如傳曰允
정조 21년
以工曹坐不坐單子傳于李翼晉曰雖曰閑司任所在重溟者豈可一味虛縻在外參議許遞
정조 21년
以漢城府坐不坐單子傳于李勉兢曰聞有實病左尹鄭大容許遞今日政差出
정조 21년
有政吏批判書金載瓚牌不進參判未差參議魚用謙進右承旨李勉兢進啓曰判書金載瓚牌不進參判未差小臣獨政未安何以爲之敢稟傳曰只出緊任以韓晩裕爲左尹李景溟爲工曹參議趙德潤爲執義左尹單柳焵右尹單韓晩裕
정조 21년
兵批判書李祖源病參判姜彝正病參議睦萬中病參知金啓洛入直進左副承旨蔡弘遠進護軍柳明渭鄭大容副護軍申光祐柳師模竝單付
정조 21년
以執義趙德潤牌不進罷職傳旨傳于蔡弘遠曰只推
정조 21년
李翼晉啓曰陰竹縣監安命遠憲府當爲署經執義趙德潤旣有只推之命更爲牌招以爲備員擧行之地何如傳曰允
정조 21년
以刑曹坐不坐單子傳于李勉兢曰詞訟劇任豈可等待其上來在外參議許遞前望單子入之待下批與新除亞尹牌招察任
정조 21년
刑曹參議前望單子入之李相璜落点
정조 21년
以刑曹參議李相璜牌不進罷職傳旨傳于李翼晉曰物無終棄況纍不至可棄情旣暴而義已伸只推更爲牌招
정조 21년
以刑曹參議李相璜再牌不進罷職傳旨傳于李翼晉曰然則欲去則去其代前望單子入之
정조 21년
刑曹參議前望入之金達淳落點
정조 21년
以校理趙德潤副校理尹益烈修撰朴鍾淳副修撰尹行直牌不進傳旨傳于李勉兢曰只推
정조 21년
傳于李勉兢曰承旨前望單子入之
정조 21년
傳于李勉兢曰吏曹參判參議未差之代前望單子入之
정조 21년
吏曹堂上前望單子入之參判徐邁修參議金祖淳落點
정조 21년
李翼晉啓曰執義趙德潤罷職傳旨纔已啓下矣陰竹縣監安命遠憲府無以署經未差之代政官牌招開政差出待下批仍卽牌招以爲備員署經之地何如傳曰允待開門出牌
정조 21년
傳于李翼晉曰右尹韓晩裕事務相妨許遞前望單子入之待下批待開門牌招
정조 21년
漢城右尹前望單子入之尹弼秉落點
정조 21년
李勉兢以奎章閣言啓曰卽伏見奉安閣兼令趙用鎭牒報則以爲今月二十五日奉安閣日次奉審時外障子門閾左邊風紙有鼠穿之痕故詳細奉審則蓋袱裹袱褥席香封鋪陳果有鼠嚙痕跡云莫重奉安處所有此痕頉萬萬驚悚閣臣一員依節目卽爲進詣奉審後袱席諸種擇日修改當該兼令及衛將等不能恪謹守直之罪不可不重勘竝令該府拿問處之何如傳曰鼠從鼠穴往來非令與衛將之罪勿論袱屬來頭奉審時更爲稟旨可也
정조 21년
李勉兢以講學廳言啓曰本廳書吏三人使令二名水工一名料布依侍講院例令該曹題給行用之物依前例磨鍊別單書入之意敢啓傳曰知道陪吏之代以別監兼役使用則依吏隷例當有料布司鑰一窠別監三人料布今朔爲始磨鍊事分付可也
정조 21년
蔡弘遠以兵曹言啓曰今六月二十六日土王用事改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承文院漢城府一體頒火之意敢啓傳曰知道
정조 21년
蔡弘遠以摠戎廳言啓曰本廳諸將官射講時北漢山城哨官柳葉箭連五巡全布人別單書入之意敢啓傳曰知道
정조 21년
李勉兢以成均館兼大司成意啓曰儒風不古士論乃卑鄕外儒生輩不識國典之重全昧疏體之嚴敢以猥屑干恩之事私聚鄕生托名儒章如廣州生之請賜諡朔寧生之請復戶而或傷國體或羞士林於斯極矣爲泮任者能諭以事理不書謹悉則寧有此等之弊乎近日鄕外儒疏之謹悉通文四張竝卽收還爻周廣州疏頭幼學尹宅鉉施以停擧之罰書給謹悉之該掌議進士李魯謙亦停擧從今以後此等之疏勿書謹悉之意嚴飭東西齋臣昏謬不察致使鄕儒輩有此伏閤煩聒之擧不勝惶恐之意敢啓傳曰知道
정조 21년
蔡弘遠以兵曹言啓曰摠戎廳諸將官射講時北漢山城牙兵左哨官閑良金德弼柳葉箭連五巡全布別單啓下臣曹而有論賞草記事下敎矣取考謄錄則癸丑年守禦廳哨官出身鄭龍彬以小布連五巡全布特蒙賞加之典而今此金德弼則係是閑良令本廳拔例施賞之意分付何如傳曰更爲稟處可也
정조 21년
丁巳六月二十六日卯時上御誠正閣吏房承旨與守令同爲入侍時吏房承旨李勉兢假注書徐俊輔記事官金景煥記注官金良倜長湍府使趙義鎭楊根郡守林夏喆鏡城判官洪光一陰竹縣監安命遠以次進伏上曰已爲傳香乎勉兢曰已爲傳香矣上曰守令進前長湍府使趙義鎭進前上曰爾之除邑爲幾次乎義鎭曰曾經平海鳳山矣上曰須從速下去善爲之可也楊根郡守林夏喆進前上曰爾年幾何夏喆曰六十五矣上曰爾是林氣浩之子乎夏喆曰然矣上曰然則林得浩是爾之叔乎夏喆曰然矣上曰前後幾次守令乎夏喆曰曾經龍潭金浦谷城三邑矣上曰爾須下去善爲也鏡城判官洪光一進前上曰鏡城卽是數遞之邑而逖矣北土王化未曁昨政三望未知優劣只從其望筒而點下矣爾須下去着意做去可也爾曾幾年供職於兼春秋耶光一曰二年隨行矣陰竹縣監安命遠進前上曰爾是允行之孫乎命遠曰然矣上曰爾須下去善爲也上曰右副承旨同副承旨入侍賤臣承命出傳與右副承旨蔡弘遠同副承旨金達淳偕入進伏勉兢曰敦化門外聞有儒疏之伏閤者云故問之則一是朔寧儒生而以忠壯公沈岱表節祠田結復戶磨鍊爲請一是廣州儒生而以故直提學鄭誠謹及其玄孫百亨請諡事爲請云矣上曰近來無論京鄕儒疏之煩瀆不勝紛聒而請贈請諡豈是儒生所論之事乎至若田結復戶云云猥屑莫甚矣泮長雖生疎兩同成均豈可不察飭當初謹悉之掌議萬萬駭然矣招致泮中守僕謹悉單子泮長爻周掌議及疏頭停擧之意分付可也如此然後可以尊賢關而正士習矣弘遠曰曺植請享上疏儒生尙今不爲下去云矣上曰此豈成說乎以義理曉解之俾卽下去可也上曰此後則闕門近處若有似此不緊之擧則兵曹郞廳當嚴處以此分付而非獨郞廳也頃於兵判登筵也以凡事勤勵必效其從兄爲言矣其所解弛乃如許此意亦爲嚴飭可也上曰戶房承旨入侍出榻敎達淳曰儒生章疏體段自別必也擧措得宜然後公議乃伸其有關於士風者非細而近來鄕外疏擧率多猥越干請恩澤無少難愼請諡請贈已屬法外而甚至於田結復戶等說而疏辭之屑漫事體之乖刺尤無可言子孫之不敢爲祖先疏籲自有令式章甫之爲人干恩亦毋敢爲之又有故相筵奏而法不如初人鮮師古種種煩瀆之擧不一而足其爲羞士林而損國體有不可言自今以後申明舊規另飭京外毋復有如前冒濫之弊似好故敢此仰達矣上曰依爲之出擧條仍命退承史以次退出
정조 21년
行都承旨李鼎揆在外行左承旨李晩秀鑄字所進行右承旨申耆坐直左副承旨李勉兢坐直右副承旨李翼晉坐同副承旨未差注書金履永仕柳遠鳴病假注書吳泰曾仕直事變假注書宋應圭仕
정조 21년
李勉兢啓曰來初一日輪對日次矣敢稟傳曰當次人受點後日次待令
정조 21년
李翼晉啓曰御營廳將官來言今日本廳軍兵日次私習云矣敢啓傳曰知道
정조 21년
李勉兢啓曰左副承旨蔡弘遠同副承旨魚用謙今日不爲仕進卽爲牌招何如傳曰允
정조 21년
李翼晉啓曰卽伏見京畿水使吳載徽今春夏等褒貶啓本則邊將無一人居中居下殊無嚴明殿最之意推考警責何如傳曰允
정조 21년
傳于李勉兢曰右承旨入侍
정조 21년
李勉兢啓曰假注書徐俊輔身病猝重勢難察任今姑改差何如傳曰允吳泰曾降察廳任可也
정조 21년
以左副承旨蔡弘遠同副承旨魚用謙牌不進罷職傳旨傳于李勉兢曰竝許遞前望單子入之待下批牌招察任
정조 21년
承旨前望單子入之申耆丁若鏞落點
정조 21년
李勉兢啓曰吏曹參議金祖淳飭敎之下來詣朝房終不承膺陳疏到院原疏以齋日纔已退却矣事體所在極爲未安從重推考何如傳曰允原疏入之可也
정조 21년
以吏曹參判徐邁修牌不進推考傳旨傳于李勉兢曰更爲牌招
정조 21년
李勉兢啓曰吏曹參判徐邁修再牌不進推考傳旨及參議金祖淳牌不進罷職傳旨今方捧入而開政命下之後如是違牌不卽擧行事甚未安參判所當更請牌招而係是一日三牌何以爲之敢稟傳曰更爲牌招
정조 21년
有政吏批判書金載瓚牌不進參判徐邁修進參議金祖淳傳旨未下左副承旨李勉兢進啓曰判書金載瓚牌不進參議金祖淳傳旨未下小臣獨政未安何以爲之敢稟傳曰仍爲之以閔台爀爲大司諫韓用鐸爲執義李羲甲爲校理趙鎭完爲工曹佐郞宋益鼎爲軍資判官李豐林爲禁府都事林弘遠爲掌樂主簿金華鎭爲禮賓提調韓泰溫爲順懷墓守衛官
정조 21년
兵批判書李祖源參判姜彝正參議睦萬中病參知金啓洛入直進右副承旨李翼晉進護軍韓晩裕副司果權逴
정조 21년
以同副承旨丁若鏞牌不進罷職傳旨傳于李翼晉曰只推更爲牌招
정조 21년
以同副承旨丁若鏞再牌不進罷職傳旨傳于李翼晉曰許遞
정조 21년
李勉兢以吏曹言啓曰新除授寧越都護府使尹光顔戶奴呈狀內奴矣上典時在龍仁地而素患癖積之疾添得泄痢症形危劇時日之內萬無登程之望卽爲入啓改差云其身病旣如是沈篤則有難强令赴任罷黜何如傳曰非實病卽實故云改差其代口傳差出可也
정조 21년
吏曹口傳政事以李敬五爲寧越府使
정조 21년
掌令朴崙壽啓曰臣之庸愚昏劣初何嘗一分近似於淸朝耳目之列而飭敎之下冒沒承膺今已數朔自顧慙恧無所容措新除授執義臣韓用鐸有內外從應避之嫌相避之法在下當遞以此以彼其何可一刻晏然於臺次乎請命遞斥臣職答曰依啓
정조 21년
李翼晉以兵曹言啓曰臣於去夜都巡時集春營入直哨官李盛愚不通軍號莫重宮墻外入直將官之如是疎虞萬萬駭然爲先汰去其罪狀令該營各別嚴棍俾懲日後何如傳曰允
정조 21년
李翼晉以兵曹言啓曰本曹草記摠戎廳北漢牙兵哨官閑良金德弼五巡全布令本廳拔例施賞事批旨內更爲稟處可也事命下矣取考各營將官射講節目則五巡全布者以草記請賞載錄而出身將官旣有賞加之例則今此金德弼雖曰閑良旣已全布援用賞加之典似爲慰悅之道而事係恩典自臣曹不敢擅便上裁何如傳曰閑良亦爲加資乎此草記還給
정조 21년
李翼晉以備邊司言啓曰頃以烏梅江別害鎭之移屬三水府之移邑廟坡魚面神方之罷置防守將之移兼便否益加採訪道帥臣論理狀聞後更爲稟處之意覆啓行會矣卽見咸鏡監司李鼎運前南兵使李壽鵬狀啓則以爲三水移邑事本府控制三路管轄諸鎭關防之重有非長津厚州之比豈可捨此而退守魚面必欲與背後之厚州强爲唇齒乎厚州魚面相距殆近百里兼以重嶺險江橫亘遮截脫有緩急無以相援且民情亦多不願移邑一款非所可論神方等三鎭罷置事當初設置非但爲厚州之空虛長津江氷合之後便成平陸賊虜充斥必先此地故各就咽喉星羅棋布與三水警急相須輔車相依雖以厚州言之新設之初官未成樣新集之民難責瞭望三鎭之一朝罷置失之太遽姑爲仍置烏梅江別害鎭移屬事三水則凋弊已甚無以成樣甲山則關防之重不如三水而人民土地不啻十倍則折長補短實合變通之政且以地勢言之烏梅以西當屬三水自是天成疆界況甲山已有輔天甘坪等兩社新設則劃出烏梅以西附之三水尤合事宜別害鎭則距三水爲四百餘里間以峻嶺民人來往極其艱辛亦不無吏校侵漁之弊昔聚今散人煙絶少距長津不過爲百餘里而道塗平易耕作魚鹽多靠長津故該鎭之民願屬長津及今割屬實合事宜防守將移屬事當初長津之設鎭也兼以防守將者蓋欲尊其體貌重其節制而今若移屬厚州則長津新設之軍制未免疎虞以厚州言之規模草創形勢孤絶防守之備報警之責不容少緩借以防守之號稍尊其體統係是不可已之事依關西江邊左右防營例今於厚州長津以左右防守將施行似甚得宜竝請令廟堂稟處矣三水移邑事在厚州雖有聲勢相依之道厚州則乃新設試可之地三水則是古來關防之重恐不可爲彼移此反致其彼此無當之慮且其民情亦不願移則有不可强而移之神方等三鎭撤罷事道帥臣難愼之論不爲無據烏梅江以西移屬三水事三水之至凋殘甲山之稍殷盛其來已久久則難變欲求三水目前之小效永貽甲山無窮之大害則從前至凋殘之三水未必一朝殷盛自來稍殷盛之甲山勢將同歸凋殘諸議雖多以移屬爲便參究利病姑難輕議別害鎭移屬長津事見今厚州形便每憂其孤絶而移屬此鎭於長津則便是他邑鎭堡尤無以緩急相須此亦置之爲宜而至於防守將一事不過借其名號而已左右分置別無損於長津似有益於厚州而軍校設施等事亦惟在於自該鎭從便制置宜無煩於地方邑與他鎭堡之弊此則依狀請施行之意分付何如傳曰允
정조 21년
李翼晉以訓鍊都監言啓曰本局集春營入直哨官李盛愚去夜兵曹判書都巡時不通軍號云宮墻外入直事體何等嚴重而渠以領軍行巡將官軍號不通揆以紀律萬萬駭然嚴棍汰去臣亦有不能檢飭之失不勝惶恐之意敢啓傳曰知道事未前聞老帥節制之解弛可知卿則推考可也
정조 21년
申耆以御營廳言啓曰本廳字內興仁門南邊第一城廊近處體城五間許頹圮處今方改築而所入石子依例浮取於蘆原地之意敢啓傳曰知道
정조 21년
申耆以兵曹言啓曰摠戎廳北漢牙兵哨官閑良金德弼五巡全布論賞事更爲稟處草記批旨內閑良亦爲加資乎此草記還給事命下矣金德弼旣是閑良則遽請賞加有違格例臣之矇不覺察誠不勝惶恐第已出身而全布者例蒙賞加之典而至於閑良則全布雖同旣非主將監試格外恩典有難議到各道都試之次邊將除授之例似或爲慰悅激勸之道而事係干恩臣曹不敢擅便上裁何如傳曰射會爲邊將則中日當爲守令觀武才當爲閫帥乎此草記還給
정조 21년
吏曹參議金祖淳疏曰伏以臣癡人也視如瞽聽如聾言如啞思如塞不辨姸醜焉知淸濁戒在囚舌病入蓬心四無當而百不猶長老誚責之明儕悶憐之又況痛纏孤露怙恃見背倀倀此世便一繫匏凡在榮辱倚伏之機泊然若相忘者誠以海禽之微尙亦知感林烏之哺蓋欲移孝旣聖上愛臣以恩斯勤斯顧臣事聖上以不報爲報炳然一心可質神明心者天君也臣欺臣心是欺天君也君於臣天只也天可欺乎臣向承見職中批之隆命猥暴平生咫尺之微守言則涉於狂濫跡亦歸於奊詬斧鉞在前而恬如玉佩嶺海在後而視同樂土臣罪至此萬萬死而不可贖矣然而聖朝爲治物物皆得以臣速何荷譴之蹤亦在幈幪被燾之中郵止恩罷不拂其性臣手攢頂禮矢之以含珠結草不意此際又辱除旨且惶且駴莫省所由謂曹吏以誤尋到此奉召牌則諒臣匪他天地之大人猶有憾者若爲臣今日道也臣請更冒萬死爲陳一言而竢命焉今之忌諱不從官三字父詔其子兄勗其弟靑雲綠樹惟汝進進貪得者樂聞懶取者懷怯滔滔流弊有非一葦可抗大抵父兄之於子弟望其立身明廷得有令名而今乃戒所當勸勸所當戒一切相反於同然之人情臣誠求其說而不得若謂朝家之好惡不在彼而在此云爾則臣雖駑劣亦嘗侍中淸燕承顧眄而奉警咳死罪主臣粗有管蠡之測願將千口百舌傳之一身以明其不然也若夫手抉涿鹿之迷障絲補衣裳之垂治如臣無似何足堪擬於指南之輗軏而爲天下倡則死馬之骨猶香爲衆中先則魚目之珠亦珍噫奉身於無何有之鄕棲神於誰與爭之所披不報爲報之片片血腔酬恩斯勤斯之汪汪洪私臣之至誠大願也惟聖明深軫曰生之仁曲推不殺之武矜愚恕妄俾全溝瀆仍命下臣司敗治以當律伏地戰恐瞻天蘄懇不勝激切云云省疏具悉其言雖似不草草豈敢無端自劃乎爾則推考卽爲入來參政
정조 21년
丁巳六月二十七日卯時上御重熙堂右承旨入侍時右承旨李勉兢假注書徐俊輔記事官金景煥記注官金良倜以次進伏上曰三銓牌去來入來乎勉兢曰尙不入來矣上曰三銓方在何處與否及牌去來知入賤臣承命出回奏曰三銓方住內閣直房而上疏到院云矣上曰上疏持入賤臣承命出持入上曰頃日三銓疏有斂不得藏不得云云承旨見之乎勉兢曰見之矣上曰林藪云云可謂不逢不若矣勉兢曰觀其疏語必是逃遁不得之謂也上曰承旨讀奏上疏上曰檢校直閣則書於疏章而原任直閣則元無書之之例承旨知之乎勉兢曰臣亦不知矣上曰幾年抄啓幾年承旨尙不知其例乎上曰丁若鏞疏語右相以楊墨蘇陸云云之失當有所筵奏而觀其全篇則必當自以爲積工淬濯脫去舊習矣勉兢曰然矣上曰悅孫吳逃佛老大賢之事固不敢引喩而古人有先病後瘳之語旣瘳之後若能悔過遷善則亦何異於初無是事耶勉兢曰其疏雖有楊墨云云而下端則以夷狄禽獸之不若痛斥之其在與其進不與其退之意允合於大人君子之包容矣此若許其改過奬其自新則不悛惡習之類必當聞而知懼見而知感次次有改行革心之效矣上曰丁若鏞昨今之政尙不付軍職乎勉兢曰吏曹尙不送西云矣上曰此則過矣上曰上疏雖若善作而以其只從事於史漢之致每不免駁雜之歸矣至於譚元春近來飭禁何如而乃敢引用於章疏耶上曰三銓疏辭別無異同於前疏而必欲自劃抑何故耶上疏亦可云善作矣勉兢曰刑曹參議旣以前望點下則前參議李相璜自在當遞而遞罷間無以捧傳旨何以爲之乎上曰遞差可也出擧條上曰李相璜事頃筵問於左相亦云不知到今何必更引乎勉兢曰聞其言則以爲當初初無是言故旣已仰陳於前後章奏而蔡弘遠再疏後更不得自暴便作眞有是事之人果有是事而以無是仰質於君父之前是欺君也安有冒欺君之罪而束帶立朝者乎云云矣上曰每每如是何時出場耶勉兢曰蔡弘遠則傳聞於人中間易致訛誤李相璜則自其口不言而竟未暴白則其所引義容或無怪矣勉兢曰憲府臺諫如皆有故監察茶時啓辭例於廳坐入啓而允下之後或値牌招啓辭徑日始下未差之代開政差出之時承牌分臺則茶時啓辭更爲入稟爻周事甚煩屑此後如此之時茶時啓辭待申後入啓似好故敢此仰達矣上曰依爲之出擧條上曰王大妃殿進御加味理中湯自今日停止出榻敎仍命退承史以次退出
정조 21년
丁巳六月二十七日午時上御重熙堂左副承旨入侍時左副承旨李勉兢假注書吳泰曾記事官金景煥記注官金良倜以次進伏訖上曰京畿監司右承旨入侍賤臣承命出傳與京畿監司李在學偕入進伏右承旨申耆追入進伏上曰今番雨澤亦無不足乎在學曰適趁其時無不周洽矣上曰麥還之收捧何如在學曰春牟多遜於秋牟或有以秋牟代納春牟之還而大抵麥農之免歉旣優故捧糴亦不難矣上曰向來査事今得首犯乎在學曰諸招一如初辭無以査實從他或有所聞故送人詗探而此若不實則究覈猝難矣上曰尹光顔弟病今則無憂可赴寧越耶在學曰其病有進無減難於離捨矣勉兢曰俄聞呈狀吏曹乞遞其任云矣上曰旣是衆所共知情勢不可不出代矣政官已出去乎勉兢曰俄已出去矣上敎在學曰殿最中下固是不可已者而其代之差送每難得其人矣在學曰金鍾翕則一道之內最稱不治擧措或多駭妄丁好南則人雖可堪而長湍自是孔路大邑難於爲治在渠稍過矣上曰右承旨加資後亦爲承旨乎耆曰亦已爲之矣命退諸臣以次退出
정조 21년
行都承旨李鼎揆在外行左承旨李晩秀鑄字所進行右承旨申耆坐左副承旨李勉兢坐直右副承旨李泰永坐同副承旨李翼晉坐直注書金履永仕柳遠鳴病假注書吳泰曾仕直事變假注書宋應圭仕
정조 21년
傳于李勉兢曰傳香承旨馳詣懿陵奉審摘奸以來
정조 21년
傳于申耆曰摠管中時帶詞訟人許遞
정조 21년
有政吏批判書金載瓚病參判徐邁修進參議金祖淳傳旨未下左副承旨李勉兢進啓曰判書金載瓚病不來參議金祖淳傳旨未下小臣獨政未安何以爲之敢稟傳曰仍爲之以李泰永爲承旨李益洙爲掌令韓晩裕爲同義禁鄭民始爲藝文提學李普源爲戶曹佐郞金復光爲儀賓都事權珏爲監察黃井彦爲司䆃主簿
정조 21년
兵批判書李祖源病參判姜彝正入直進參議睦萬中參知金啓洛病行右承旨申耆進護軍蔡弘遠丁若鏞魚用謙李相璜尹光顔副司直朴崙壽
정조 21년
李勉兢啓曰新除授右副承旨李泰永卽爲牌招察任何如傳曰允
정조 21년
以掌令李益洙牌不進罷職傳旨傳于申耆只推
정조 21년
申耆啓曰守令署經事命下矣掌令李益洙旣有只推之命更爲牌招何如傳曰允
정조 21년
李勉兢以景慕宮都提調意啓曰本宮御覽植木帖子每四季朔修整以入矣今季朔則無生枯之可以修整者御覽植木帖子不爲請出之意敢啓傳曰知道